รองนายกรัฐมนตรีคาดว่าการเลือกตั้งท้องถิ่น น่าจะเกิดขึ้นหลังการเลือกตั้งระดับชาติ เนื่องจากกฎหมายท้องถิ่นจะใช้เวลาอีกประมาณ 5-6 เดือน
รองนายกรัฐมนตรีเผยการเลือกตั้งท้องถิ่น น่าจะเกิดขึ้นหลังการเลือกตั้งระดับชาติ ที่คาดว่าจะเกิดขึ้นในวันที่ 24 กุมภาพันธ์ 2562 เพราะกว่ากฎหมายท้องถิ่นใช้เวลาอีกประมาณ 5-6 เดือน  

นายวิษณุ เครืองาม รองนายกรัฐมนตรี กล่าวว่า ไม่ทราบรายละเอียด ของกฎหมายเลือกตั้งท้องถิ่น 6 ฉบับ ที่จะเข้าสู่การพิจารณาในที่ประชุมคณะรัฐมนตรีวันนี้ เพราะเป็นเรื่องที่คณะกรรมการกฤษฎีกาพิจารณาร่วมกับกระทรวงมหาดไทย และมีการรับฟังความคิดเห็นตามมาตรา 77 ด้วยกัน  

ส่วนที่มีการคาดการณ์ว่า อาจจะมีการเลือกตั้งท้องถิ่นก่อนเลือกตั้งระดับชาตินั้น นายวิษณุ กล่าวว่า น่าจะเป็นไปได้ยาก เพราะกำหนดเวลาเลือกตั้งระดับชาติวางไว้วันที่ 24 กุมภาพันธ์ 2562 แต่กฎหมายเลือกตั้งท้องถิ่น น่าจะใช้เวลาอีกประมาณ 5-6 เดือน หรือ จะเสร็จสิ้นประมาณเดือนมกราคม ซึ่งจะใกล้กับการเลือกตั้งระดับชาติ แต่ก่อนหน้านี้คณะกรรมการการเลือกตั้งได้ขอไว้ให้ทิ้งระยะการเลือกตั้งระดับชาติ กับการเลือกตั้งท้องถิ่น ห่างกันอย่างน้อย 90 วัน และทางที่ดีควรจะแบ่งการเลือกตั้งท้องถิ่นออกเป็น 2 กลุ่ม คือ กลุ่มแรกประมาณ 40 จังหวัด ที่ไม่มีการแบ่งเขตพื้นที่เลือกตั้งใหม่ 

ส่วน 36 จังหวัดที่เหลือก็จะต้องรอให้แบ่งเขตชัดเจนก่อน ซึ่งคาดว่าไม่เกินเดือนพฤศจิกายนการแบ่งเขตน่าจะเสร็จสิ้นแล้ว โดยกฎหมายท้องถิ่นมีการเปลี่ยนแปลงสมาชิก อบต. จากหมู่บ้านละ 2 คนเหลือหมู่บ้านละ 1 คน ขณะที่ สก. กับ สข. ยังคงมีเช่นเดิม แต่ยังไม่มีการเลือกตั้ง

นายวิษณุ ยังกล่าวถึงกรณีความเคลื่อนไหวทางการเมือง ที่ขณะนี้มีการร้องเรียนกันในหลายพื้นที่ ว่า หากมีการทำความผิดจริงและอยู่ในอายุความที่สามารถดำเนินการได้ ก็เป็นเรื่องที่ฝ่ายที่เกี่ยวข้องจดำเนินการ อย่างไรก็ตามอยากให้ฝ่ายการเมืองทำทุกอย่างให้ชัดเจน อย่าทำอะไรที่สุ่มเสี่ยงผิดกฎหมาย